เฮี้ยบสุดสุด
ตอนนี้แบงก์ทั้งหลายแข่งขันดุเดือดออกโปรโมชันบัตรเครดิต
21 เม.ย. 2556

ตอนนี้แบงก์ทั้งหลายแข่งขันดุเดือดออกโปรโมชันบัตรเครดิตให้ลูกค้ามาใช้บริการ โหมยิงโฆษณาถี่ยิบ แต่วันดีคืนดี ลูกค้าวีไอพีของแบงก์เกาหัวแกร๊กว่า อะไรกันนี่
เรื่องมันมีอยู่ว่า ช่วงเทศกาลสงกรานต์ ลูกค้าวีไอพีคนหนึ่งเอาบัตรเครดิตไปรูดซื้อสินค้าในซูเปอร์มาร์เก็ตเพียง 300 บาท แต่รูดไม่ผ่าน ลูกค้าเลยหยิบบัตรเครดิตอีกใบขึ้นมารูดปรื๊ด ปรากฏว่าไม่ผ่านอีก
ว่าแล้วลูกค้าก็ควักเงินสดจ่ายไป เงินแค่นี้มันจิ๊บๆ แต่มันหน้าแตกนี่ต้องเคลียร์ ว่าแล้วคุณลูกค้าก็โทรศัพท์ไปที่คอลเซ็นเตอร์ของธนาคารเพื่อสอบถาม ปรากฏว่า เจ้าหน้าที่คอลเซ็นเตอร์บอกว่า คุณถูกระงับเครดิตเนื่องจากมียอดค้างชำระ 0.64 บาท ย้ำ หกสิบสี่สตางค์
ลูกค้าวีไอพีถึงกับลมออกหูว่าธนาคารไม่ดูประวัติเครดิตลูกค้าเลยหรือ เลยถามว่าจะให้ทำยังไงดี เจ้าหน้าที่แนะนำให้ไปที่สาขาชำระหนี้ 1 บาท ก็จะใช้บัตรเครดิตได้ตามปกติ ถึงตอนนี้ลูกค้าวีไอพีหน้ามืดไปแล้ว พร้อมยกหูโทรศัพท์แจ้งเหตุขัดข้องให้ผู้บริหารธนาคารทราบ และจะขอยกเลิกการถือบัตรเครดิตที่มีทั้งหมด
ทางผู้บริหารแบงก์ขอโทษขอโพยเป็นการใหญ่ ขออภัยในความไม่สะดวก อยากรู้ว่าเป็นแบงก์ไหนที่โหดขนาดค้างเงินครึ่งบาทก็สั่งระงับเครดิต สปาย 008 ใบ้ให้ว่าเอาสีน้ำเงินกับสีเหลืองมาผสมกัน ก็จะออกมาเป็นสีของแบงก์นั้นแหละฮับ ส่วนลูกค้าเป็นใครสืบกันเอาเองนะนาย